
Biroul Permanent

al

Camerei  Deputaţilor

Vă înaintăm, alăturat, raportul suplimentar asupra propunerii legislative privind modificarea Legii nr.42 din 24 mai 1995 pentru aprobarea Ordonanţei Guvernului nr.65 din 19 august 1994 privind organizarea activităţii de expertiză contabilă şi a contabililor autorizaţi, trimis spre reexaminare cu adresa nr. PLx.314/2012 din 6 martie 2013, Camera Deputaţilor fiind Cameră decizională. 
În raport cu obiectul şi conţinutul său, proiectul de lege face parte din categoria legilor ordinare.

	PREŞEDINTE,

Dan Radu RUŞANU

RAPORT SUPLIMENTAR

asupra propunerii legislative privind modificarea Legii nr.42 din 24 mai 1995 

pentru aprobarea Ordonanţei Guvernului nr.65 din 19 august 1994 privind organizarea activităţii de expertiză contabilă şi a contabililor autorizaţi
În conformitate cu prevederile art. 95 din Regulamentul Camerei Deputaţilor, republicat, Comisia pentru buget, finanțe și bănci a fost sesizată spre dezbatere în fond cu propunerea legislativă privind modificarea Legii nr.42 din 24 mai 1995 pentru aprobarea Ordonanţei Guvernului nr.65 din 19 august 1994 privind organizarea activităţii de expertiză contabilă şi a contabililor autorizaţi, trimisă cu adresa nr. Plx.314/2012 din 3 septembrie 2012.
Comisia pentru buget, finanţe şi bănci a analizat propunerea legislativă  în şedinţa din data de 19 septembrie 2012 şi a transmis Plenului Camerei Deputaţilor raportul cu nr. 22/227 din 20 septembrie 2012.

În şedinţa din data de 5 martie 2013, Plenul Camerei Deputaţilor a hotărât retrimiterea la comisie a prezentei propuneri legislative în vederea reexaminării şi depunerii unui raport suplimentar.

Ulterior, Comisia a fost sesizată de către Biroul Permanent al Camerei Deputaţilor cu adresa nr. Plx.314/2002  din 6 martie 2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins propunerea legislativă în şedinţa din 25 iunie 2012.

Consiliul Legislativ, prin avizul nr. 287 din 9 aprilie 2012, a avizat favorabil propunerea legislativă.

Prezenta propunere legislativă are ca obiect de reglementare  modificarea art. 37 din Ordonanţa Guvernului nr. 65/1944 privind organizarea activităţii de expertiză contabilă şi a contribuabililor autorizaţi, în sensul excluderii din categoria veniturilor Corpului Experţilor Contabili şi a Contabililor Autorizaţi a cotizaţiilor membrilor şi a altor venituri stabilite prin regulament.
În raport cu obiectul şi conţinutul său, proiectul de lege face parte din categoria legilor ordinare.
La dezbaterea proiectului a participat, în calitate de invitat, în conformitate cu prevederile art. 54 şi 55 din Regulamentul Camerei Deputaţilor, din partea Ministerului Finanțelor Publice doamna Georgeta Petre – director şi din partea Corpului Experţilor Contabili şi a Contabililor Autorizaţi din România doamna Domnica Băghină – expert contabil.
Din totalul de 31 de membri ai Comisiei pentru buget, finanțe și bănci au fost prezenţi la dezbateri 31 deputaţi.
În urma reexaminării iniţiativei legislative şi a opiniilor exprimate, membrii Comisiei, în şedinţa din data de 19 martie 2013, au hotărât, cu majoritate de voturi, menţinerea punctului de vedere exprimat în raportul iniţial, adică respingerea propunerii legislative.

